b'\n_START_ARTICLE_\nMonofazna struja\n_START_PARAGRAPH_\nAko izvor struje mijenja polaritet, pa svaki pol izvora postaje naizmjeni\xc4\x8dno pozitivan, a iza toga negativan i tako u nedogled, kroz strujni krug \xc4\x87e se odgovaraju\xc4\x87e mijenjati i smjer struje._NEWLINE_Slika shematski prikazuje tro\xc5\xa1ilo na izmjeni\xc4\x8dnom naponu. Tro\xc5\xa1ilo se na izvor priklju\xc4\x8duje sa dva voda. Jedan od njih uobi\xc4\x8dajeno je spojen sa zemljom (uzemljen je), pa je potencijal toga voda prema zemlji 0, odnosno izme\xc4\x91u njega i zemlje nema napona. Taj vodi\xc4\x8d, (odnosno tu stezaljku izvora struje) zovemo nul-vodi\xc4\x8d ili skra\xc4\x87eno nula._NEWLINE_Druga stezaljka izvora, odnosno drugi vodi\xc4\x8d u izmjeni\xc4\x8dnoj mre\xc5\xbei imat \xc4\x87e promjenjivi napon, \xc4\x8das pozitivan, \xc4\x8das negativan i mijenja se 50 puta u sekundi u mre\xc5\xbei od 50 Hz. Taj se vodi\xc4\x8d zove fazni vodi\xc4\x8d, ili faza, a opisana elektri\xc4\x8dna mre\xc5\xbea zove se monofazna (\xc5\xa1to zna\xc4\x8di jednofazna) mre\xc5\xbea, jer ima jedan fazni vodi\xc4\x8d. Fazni vodi\xc4\x8d u normalnoj (jednofaznoj) gradskoj mre\xc5\xbei na trenutke ima napon i do 270 volti, opasan po \xc5\xbeivot. Stoga je neophodno poduzeti posebne mjere za za\xc5\xa1titu od strujnog udara. Kao mjera za\xc5\xa1tite od strujnog udara, u monofaznim mre\xc5\xbeama uveden je sustav osigura\xc4\x8da i tre\xc4\x87i, tzv. za\xc5\xa1titni vodi\xc4\x8d, kojim se metalni dijelovi elektri\xc4\x8dnih naprava ve\xc5\xbeu na zemljin nulti potencijal u cilju sprje\xc4\x8davanja pojave opasnog dodirnog napona. Umjesto posebnog za\xc5\xa1titnog vodi\xc4\x8da, ponekad se koristi tzv. sustav nulovanja, tj. vezanje nul-vodi\xc4\x8da na za\xc5\xa1titne kontakte uti\xc4\x8dnica.\n_START_SECTION_\nEfektivni napon\n_START_PARAGRAPH_\nKao nazivni napon izmjeni\xc4\x8dne struje (u na\xc5\xa1oj gradskoj mre\xc5\xbei 220 V) definira se takozvani efektivni napon, koji je manji od vr\xc5\xa1nih vrijednosti maksimalnog napona. Efektivni napon je onaj napon, koga bi imala istosmjerna struja iste snage koju ima izmjeni\xc4\x8dna. To zna\xc4\x8di, da su vr\xc5\xa1ne vrijednosti napona u gradskoj mre\xc5\xbei ve\xc4\x87e od 220 V, odnosno dosi\xc5\xbeu oko 310 V.'